b'\n_START_ARTICLE_\nYukon-Koyukuk Census Area\n_START_PARAGRAPH_\nYukon-Koyukuk Census Area er et folketellingsomr\xc3\xa5de i den amerikanske delstaten Alaska. Det ligger i de sentrale delene av staten og det grenser mot North Slope Borough i nord, Southeast Fairbanks, Fairbanks North Star Borough og Denali Borough i s\xc3\xb8r\xc3\xb8st, Bethel Census Area i s\xc3\xb8r og mot Kusilvak Census Area, Nome Census Area og Northwest Arctic Borough i vest. Det har ogs\xc3\xa5 grense mot Yukon Territory i Canada i \xc3\xb8st._NEWLINE_Yukon-Koyukuks totale areal er 382 910 km\xc2\xb2 hvorav 5 032 km\xc2\xb2 er vann. Det er like stort som hele Norge inkludert Svalbard. I 2010 hadde fylket 5588 innbyggere, en nedgang fra 6551 i 2000. I 2000 var Yukon-Koyukuk det amerikanske fylket med lavest befolkningstetthet, med gjennomsnittlige 0,0173 personer per km\xc2\xb2. Det er et ikke-administrativt omr\xc3\xa5de opprettet for folketellingsform\xc3\xa5l og har ikke eget administrasjonssenter._NEWLINE_Yukon-Koyukuk ble opprettet som et valgdistrikt i det sentrale Alaska i 1958. Landomr\xc3\xa5dene i nord\xc3\xb8st, som opprinnelig var en del av Upper Yukon, og de nordlige delene av Kuskokwim, ble innlemmet i statistikkomr\xc3\xa5det i 1972. En mindre del av folketellingsomr\xc3\xa5det ble organisert som Denali Borough i 1990.'